text: Figueres estrena dissabte el concert 'Música pel canvi social a l'època de Narcís Monturiol' - SIESTV
  18 oct. 2018 Figueres estrena dissabte el concert 'Música pel canvi social a l'època de Narcís Monturiol'
  En el marc de les jornades 'Science Needs You!'
  Posted at 11:53h in Cultura, Música by siestv
  Redacció-. El proper dissabte 20 d'octubre a les 21 hores, i en el marc de la tercera edició de les jornades de divulgació científica Science Needs You!, organitzades per l'ACDIC, s'estrenarà a "La Cate" de Figueres (Ronda del Rector Arolas, 4) el concert 'Música pel canvi social a l'època de Narcís Monturiol'. Aquest recital, que més endavant té previst presentar-se a l'Auditori de Barcelona, destaca per tenir en el seu programa la 're-estrena' de l'obra perduda d'Anselm Clavé "La Revolució" que des de la seva presentació al Liceu el 1869 no s'havia tornat a interpretar. Es tracta d'una cantata per a cor i orquestra que Clavé al seu dia va dedicar al polític republicà Abdó Terrades (Clavé també era amic personal de Monturiol) i compartia amb ell idees polítiques: eren els pioners del republicanisme a Espanya. L'obra descrivia la decadència de la monarquia envers el triomf de les forces progressistes. Musicalment, la partitura inclou la Marcha reial i la cançó La campana, un himne revolucionari dels fets del 1841. La resta del repertori de la vetllada el conformen obres que Pep Ventura va interpretar per recaptar fons per finançar el projecte del submarí "Ictineu" de Narcís Monturiol, entre les que destaquem la transcripció que va fer de "La Marsellesa", i també havaneres del músic vallensenc Vicenç Olivé i Mulor, entre d'altres.